作者:杜甫
標題:喜達行在所三首
內容:西憶岐陽信，無人遂卻回。眼穿當落日，心死著寒灰。霧樹行相引，蓮峰望忽開。所親驚老瘦，辛苦賊中來。愁思胡笳夕，淒涼漢苑春。生還今日事，間道暫時人。司隸章初睹，南陽氣已新。喜心翻倒極，嗚咽淚沾巾。死去憑誰報，歸來始自憐。猶瞻太白雪，喜遇武功天。影靜千官裡，心蘇七校前。今朝漢社稷，新數中興年。